《午睡》
清代·许雷地

银床娇倚睫初交，一卷新诗手倦抛。石榻烟痕萦茗灶，纱窗日影乱花梢。

游仙彩蝶来胥国，惊梦花尨吠路坳。玉枕瞢腾春思懒，恼他阶竹曳风敲。

作者简介：许君名雷地，字豫庭，号小一，别号电话室主，闽之金门人。少孤，家贫，内行敦笃，事母尤孝。定省余闲，酷嗜吟咏，于唐人中，独瓣香温、李，寝馈有年。壮岁为东瀛之游，悼故国之凌夷，愤强邻之侵逼，神山久寓，记室屈为，感遇伤时，借香草美人以抒写其爱国之诚。著有《神州寓草》二卷，《金线余红》二卷。兹读其《春闺杂咏》三十首，芬芳悱恻，情见乎辞，东望搏桑，为倾想风仪不置。皞皞子识。